**Fornyelse og omstilling 2020**

Alle enheter har nå kartlagt hvilke oppgaver som løses av den enkelte tjeneste per i dag og vurdert hvilke konsekvenser lavere økonomiske rammer vil få for tjenestene. Ut fra dette har enhetene laget en oversikt over mulige tiltak. Alle typer stillinger på alle nivåer i organisasjonen er vurdert. Formålet er å skape et godt beslutningsgrunnlag for kommunedirektøren og kommunestyret.

Styringsgruppen for arbeidet, bestående av kommunedirektøren, kommunalsjefer og hovedtillitsvalgt fra Fagforbundet, skal vurdere hvilke tiltak som skal legges frem for politisk behandling. Kommunestyret behandler saken **26. mars**, og vi vil da få vite hva de nye økonomiske rammene vil bli. For noen tjenester vil det ta litt lenger tid, for eksempel innenfor sykehjem, hjemmetjeneste og barnevern, der det pågår mer omfattende utredninger. Disse skal behandles av kommunestyret som egne saker i løpet av våren 2020.

Når de nye rammene er bestemt, vil det bli vurdert om det er overtallighet i den enkelte tjeneste og hvor mange stillinger det eventuelt utgjør. Dersom det er overtallighet i en tjeneste, igangsettes det prosesser for nedbemanning i tråd med lov og avtaleverk. Alle som blir berørt vil få informasjon om hva det innebærer å være i en slik prosess, og hvilke rettigheter man har. De som utpekes som overtallige meldes inn til kommunens omstillingsutvalg som vurderer om det er mulig å tilby en annen stilling i Gausdal kommune.

Vi vet at det er veldig utfordrende å stå i en slik prosess som vi er inne i. Vi kommer derfor til å gjøre alt vi kan for at du så raskt som mulig skal få vite om din stilling blir berørt. Målet er at flest mulig av nedbemanningsprosessene er gjennomført og avklart innen sommeren 2020. For tjenestene innen helse og omsorg kan det ta noe lengere tid.

Utlysning av stillinger

Det vil skje at stillinger blir utlyst i omstillingsperioden, selv om det vil være langt færre enn tidligere.

Når stillinger blir ledige, skal enhetsleder vurdere hva som vil være konsekvensen av å ikke ansette noen ny i stillingen. Slike vurderinger skal være strenge, de skal drøftes med tillitsvalgte og godkjennes av kommunedirektør/kommunalsjef. Dersom det viser seg at det vil være uforsvarlig å drive tjenesten uten den aktuelle stillingen, selv ved å organisere seg annerledes eller arbeide på nye måter, meldes den inn til kommunens omstillingsutvalg. Omstillingsutvalget vurderer om det er overtallige i kommunen som er kvalifiserte for stillingen. Hvis ikke, vil den bli utlyst.

Her finner du informasjon om omstillingsarbeidet

Vi har opprettet et område på intranettet, «Fornying og omstilling 2020», der vi løpende legger ut informasjon om prosessen. Der finner du også informasjonsbrevene etter hvert som de sendes ut.

Har du spørsmål om omstillingsarbeidet?

Spørsmål om prosessen kan rettes til nærmeste leder. Du har selvsagt også anledning til å snakke med din tillitsvalgte eller verneombud om du ønsker det. Vi vil også gjerne ha innspill om prosesser eller oppgaver som løses tungvint i dag, der du har tips til forbedring. Ingenting er for stort og ingenting er for lite.

Rannveig Mogren, kommunedirektør

Cathrine Furu, prosjektleder